[image: ]
Comunicat de presă
7 septembrie 2026

[bookmark: _Hlk205994349]Confluențe culturale
Eveniment al Institutului Cultural Român cu traducători literari rezidenți la Palatul Mogoșoaia

Cinci bursieri din cadrul programului ICR de rezidențe pentru traducători în formare vor participa duminică, 13 septembrie 2026, ora 16.00, la evenimentul Confluențe culturale, care va avea loc în Sala Scoarțelor a Centrului Cultural „Palatele Brâncovenești de la Porțile Bucureștiului”, Mogoșoaia. Intrarea publicului este liberă.
Programul de rezidențe pentru traducători în formare îşi propune formarea unei noi generaţii de traducători ai literaturii române într-un număr cât mai mare de limbi străine, precum şi o colaborare mai strânsă cu traducătorii profesionişti. În acest an, cinci bursieri din Portugalia, Italia, Germania și Grecia petrec șase săptămâni în România, fiind găzduiți la Palatul Mogoșoaia, în perioada 15 august – 25 septembrie, pentru a cunoaște în mod direct literatura română și mediul cultural în care aceasta se dezvoltă. Totodată, aceștia participă la cursuri de formare organizate la sediul Institutului Cultural Român din București, susținute de conf. univ. dr. Carmen Mîrzea Vasile (Limba română pentru străini), conf. univ. dr. Aurora Firța-Marin (Traductologie) și conf. univ. dr. Paul Cernat (Limba română contemporană).
Aflat la a patra ediție, evenimentul Confluențe culturale, organizat în parteneriat cu Centrul de Cultură „Palatele Brâncovenești de la Porțile Bucureștiului”, Mogoșoaia, oferă publicului ocazia întâlnirii cu traducătorii în formare. Fiecare bursier va susține o prezentare pe o temă culturală reprezentativă pentru țara sa de origine și va recita, în limba română, o poezie semnată de un autor român.
Catarina Antunes (Portugalia) va prezenta Orașul-fortăreață Elvas și va recita poezia Hotarul de Ana Blandiana.
Prezentarea Catarinei Antunes este dedicată orașului Elvas și relevanței sale istorice și culturale, cu accent pe sistemul său de fortificații inclus în patrimoniul UNESCO. Pornind de la relația dintre Elvas și orașul spaniol Badajoz, prezentarea explorează granița nu doar ca delimitare teritorială, ci și ca spațiu al unei identități istorice comune, evocând inclusiv disputa privind Olivença/Olivenza.
Federica Villa (Italia) va prezenta Museo Egizio din Torino și va recita poezia Leagăn de Ana Blandiana.
Federica Villa propune o incursiune în orașul Torino și în istoria uneia dintre comorile sale culturale, Museo Egizio, fondat în 1824. Prezentarea urmărește formarea și evoluția muzeului și introduce publicul în bogăția colecțiilor sale, de la papirusuri și mumii până la mormântul intact al arhitectului Kha și al soției sale, Merit.
Luciana Pop (Germania) va prezenta Zidul Berlinului – O incursiune în timp și va recita poezia Obișnuirea cu numele de Marin Sorescu.
Prezentarea este dedicată Zidului Berlinului și semnificației sale istorice, de la ridicarea sa, în 1961, până la căderea din 9 noiembrie 1989. Sunt evocate experiențele celor despărțiți de graniță, contextul prăbușirii regimului est-german și momentele care au însoțit redeschiderea frontierelor. Prezentarea urmărește totodată felul în care Zidul continuă să existe astăzi ca loc al memoriei, atracție culturală și simbol al reunificării Germaniei.
Efthalia Ieronymaki (Grecia) va prezenta Orașul Vechi din Rodos și va recita poezia Jucării de Marin Sorescu.
Efthalia Ieronymaki prezintă Orașul Vechi din Rodos, înscris în patrimoniul mondial UNESCO din 1988 și unul dintre cele mai bine conservate orașe medievale din Europa. De la mitul lui Helios și perioada elenistică la Cavalerii Sfântului Ioan și moștenirea otomană, prezentarea evidențiază straturile istorice și culturale care definesc orașul, dar și caracterul său viu, multicultural, păstrat până în prezent.
Pavlos Vasileiadis (Grecia) va prezenta Rotonda din Salonic. Istoria, arhitectura și mozaicurile extraordinare ale unui monument milenar și va recita poezia Călugărul bătrân îmi șoptește din prag de Lucian Blaga.
Pavlos Vasileiadis prezintă Rotonda din Salonic, monument milenar în care se întâlnesc moștenirile romană, bizantină și otomană. Prezentarea urmărește transformările succesive ale edificiului, de la construcția romană la biserică și apoi moschee, punând în valoare arhitectura monumentală, celebrele mozaicuri paleocreștine și locul Rotondei în patrimoniul UNESCO.
Programul de burse al ICR 2026 a oferit peste 20 de burse pentru stagii de documentare, cercetare și creație, desfășurate atât în România, cât și în străinătate. Scopul este consolidarea dialogului intercultural și dezvoltarea unor rețele profesionale durabile între mediul cultural și cel academic. Centrul de Cultură „Palatele Brâncovenești de la Porțile Bucureștiului”, Mogoșoaia, este partenerul tradițional al Rezidențelor pentru traducători în formare.

